

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL MARIJOS RIMKIENĖS PETICIJOS**

2021 m. birželio 16 d.

Vilnius

Lietuvos Respublikos Seimo Peticijų komisijos 2021 m. birželio 16 d. posėdyje iš esmės išnagrinėta Marijos Rimkienės peticija, kurioje pateikti pasiūlymai papildyti Lietuvos Respublikos asmenų, nukentėjusių nuo 1939–1990 metų okupacijų, teisinio statuso įstatymo 2, 3, 4 ir 7 straipsnius nuostatomis, kad tremtinių vaikai ir nepilnamečiai būtų pripažįstami nuo okupacijų nukentėjusiais asmenimis, kitais nuo okupacijų nukentėjusiais asmenimis, praradusiais kilnojamąjį ar nekilnojamąjį turtą, politiniais kaliniais, kad jiems būtų suteiktas buvusio beglobio vaiko statusas, taip pat pasiūlymai nustatyti, kad tremtinių vaikams ir nepilnamečiams, turintiems nukentėjusio nuo okupacijos statusus, būtų išmokama vienkartinė išmoka ir pensija padidinta tiek kartų, kiek asmuo turi nukentėjusio asmens statusų. Atsižvelgus į Lietuvos gyventojų genocido ir rezistencijos tyrimo centro ir Lietuvos Respublikos socialinės apsaugos ir darbo ministerijos pateiktas nuomones, priimtas sprendimas šiuos pasiūlymus atmesti.

Pažymėtina, kad Asmenų, nukentėjusių nuo 1939–1990 metų okupacijų, teisinio statuso įstatyme nustatytas toks teisinis reglamentavimas, kuris suponuoja galimybę Lietuvos Respublikos piliečiams įgyti daugiau nei po vieną teisinį statusą ir gauti nukentėjusio asmens pažymėjimą. Tokia galimybė susiformavo nuolat keičiant, tikslinant, pildant šį įstatymą naujomis nuostatomis.

Politinių kalinių vaikai gali įgyti ir nukentėjusio, ir tremtinio statusą, jeigu tėvo įkalinimo metu šeima negalėjo legaliai gyventi ir slapstėsi.

Buvusiems nepilnamečiams asmenims, kurių abu tėvai buvo ištremti, o jie liko gyventi Lietuvoje, pripažįstamas tremtinio teisinis statusas. Buvusio beglobio vaiko teisinio statuso pripažinimas minėtai asmenų grupei nėra nustatytas. Tačiau šie abu statusai gali būti suteikiami buvusiems nepilnamečiams vaikams, kurių vienas iš tėvų buvo įkalintas (politinis kalinys), o kitas ištremtas (tremtinys). Asmenims, kurių abu tėvai buvo įkalinti (politiniai kaliniai), galima pripažinti ir tremtinio, ir buvusio beglobio vaiko teisinį statusą.

Asmenims, pagal Asmenų, nukentėjusių nuo 1939–1990 metų okupacijų, teisinio statuso įstatymą pripažintiems nuo okupacijų nukentėjusiais asmenimis, Lietuvos Respublikos valstybinių pensijų įstatyme nustatyta tvarka skiriama valstybinė nukentėjusių asmenų pensija. Vadovaujantis šio įstatymo 3 straipsnio 1 dalies nuostatomis, asmeniui, turinčiam teisę gauti kelias valstybines pensijas, jo pasirinkimu mokama tik viena iš jų (išskyrus valstybinę našlių ir našlaičių pensiją, kuri taip pat gali būti mokama su viena iš valstybinių pensijų), t. y. asmeniui, turinčiam kelis nukentėjusio asmens statusus, negali būti skiriamos kelios valstybinės pensijos. Ši nuostata taikoma visiems valstybinių pensijų gavėjams (Lietuvos Respublikos pirmojo ir antrojo laipsnių, nukentėjusiųjų asmenų, pareigūnų ir karių, teisėjų, mokslininkų, Prezidento sutuoktinio valstybinių pensijų gavėjams), neišskiriant nė vienos valstybinių pensijų rūšies, juolab atskirų jų gavėjų grupių. Visos valstybinės pensijos, taip pat nukentėjusiųjų valstybinės pensijos, yra mokamos iš valstybės biudžeto. Pažymėtina, kad ši nuostata, įteisinta Valstybinių pensijų įstatyme nuo 1995 m. sausio 1 d., leidžia valstybinę pensiją mokėti kartu su socialinio draudimo senatvės ar netekto darbingumo (invalidumo) pensija. To anksčiau nebuvo: iki 1994–1995 m. pensijų sistemos reformos sukakęs senatvės pensijos amžių ar pripažintas invalidu asmuo galėjo gauti tik vieną pensiją, pvz., jeigu jam buvo paskirta ir mokama tuometinė personalinė pensija, senatvės pensija jam nebuvo mokama, nors ji jam priklausė.

Šiame kontekste paminėtina ir tai, kad Lietuvos Respublikos Konstitucinis Teismas 2015 m. lapkričio 26 d. nutarimu pripažino, kad galiojantis teisinis reguliavimas, kuriuo nustatyta, kad tremtinės, turinčios teisę gauti nukentėjusiųjų asmenų valstybinę pensiją, kurios yra pagimdžiusios (įvaikinusios) 5 ir daugiau vaikų, išauginusios juos iki 8 metų ir gerai išauklėjusios ir dėl to įgijusios teisę gauti antrojo laipsnio valstybinę pensiją, turi pasirinkti vieną iš šių pensijų, neprieštarauja Lietuvos Respublikos Konstitucijai. Lietuvos vyriausiasis administracinis teismas, nagrinėdamas administracinę bylą Nr. A-756-450/2010 (2010 m. rugpjūčio 24 d.) dėl Valstybinių pensijų įstatymo 3 straipsnio 1 dalyje įtvirtinto apribojimo (kad asmeniui, turinčiam teisę gauti kelias valstybines pensijas, jo pasirinkimu mokama tik viena iš jų, išskyrus valstybines našlių ir našlaičių pensijas), be kita ko, pažymėjo, kad *kontekste reikšmingas ir socialinės apsaugos sistemos finansinės pusiausvyros užtikrinimas. Vengdamas socialinės apsaugos sistemos finansinės pusiausvyros pažeidimo pavojų, įstatymų leidėjas ir įtvirtino, kad atvejai, kai asmeniui tuo pačiu metu mokama daugiau nei viena valstybinė pensija, kaip išimtis iš bendros taisyklės, turi būti kuo retesni.*

Vertinant Valstybinių pensijų įstatymo 3 straipsnio 1 dalyje įtvirtintą apribojimą sistemiškai, t. y. kitų iš valstybės biudžeto mokamų pensinio pobūdžio išmokų kontekste, pažymėtina, kad analogiška skyrimo ir (ar) mokėjimo sąlyga (asmeniui, turinčiam teisę gauti dvi ar daugiau pensinio pobūdžio išmokas, skiriama ir (ar) mokama tik viena iš jų), nustatyta ir kituose iš valstybės biudžeto mokamų išmokų skyrimą ir (ar) mokėjimą teisės reglamentuojančiuose aktuose:

– Lietuvos Respublikos valstybinių šalpos pensijų įstatyme – dėl šalpos išmokų;

– Lietuvos Respublikos Prezidento valstybinės rentos įstatyme – dėl Respublikos Prezidento valstybinės rentos;

– Lietuvos Respublikos Lietuvos Nepriklausomybės Akto signatarų ir Lietuvos laivės Kovos sąjūdžio Tarybos 1949 m. vasario 14 d. deklaraciją pasirašiusių asmenų statuso įstatyme – dėl valstybinių signataro rentų;

– Lietuvos Respublikos sporto įstatyme – dėl rentų buvusiems sportininkams;

* Lietuvos Respublikos profesionaliojo scenos meno įstatyme – dėl kompensacinių išmokų profesionaliojo scenos meno kūrybiniams darbuotojams.

Marijos Rimkienės peticijoje siūlymo tremtinių vaikams ir nepilnamečiams, turintiems nukentėjusio nuo okupacijos statusus, mokėti vienkartinę išmoką ir padidinti esamą pensiją tiek kartų, kiek turi nukentėjusio asmens statusų įteisinimas reikštų, kad vienai nukentėjusiųjų asmenų valstybinių pensijų gavėjų kategorijai būtų nustatyta išimtis dėl kelių valstybinių pensijų mokėjimo. Lietuvos Respublikos Konstitucinis Teismas ne kartą yra konstatavęs, kad konstitucinis visų asmenų lygybės prieš įstatymą principas būtų pažeistas, jeigu tam tikra grupė asmenų, kuriems yra skiriama teisės norma, palyginti su kitais tos pačios normos adresatais, būtų kitaip traktuojama, nors tarp tų grupių nėra tokio pobūdžio ir tokios apimties skirtumų, kad toks nevienodas traktavimas būtų objektyviai pateisinamas. Vertinant, ar pagrįstai yra nustatytas skirtingas reguliavimas, būtina atsižvelgti į konkrečias teisines aplinkybes; pirmiausia turi būti įvertinti asmenų ir objektų, kuriems taikomas skirtingas teisinis reguliavimas, teisinės padėties skirtumai (2010 m. birželio 29 d., 2012 m. vasario 6 d., 2013 m. vasario 22 d., 2015 m. vasario 6 d. nutarimai).

Dėl Marijos Rimkienės peticijoje pateikto pastebėjimo, kad *[...] nuimtas tremties, įkalinimo trigubas laikas*, pažymėtina, kad iki Lietuvos Respublikos valstybinių socialinio draudimo pensijų įstatymo įsigaliojimo 1995 m., tremtiniams ir politiniams kaliniams skaičiuojant socialinio draudimo senatvės pensijas buvo taikoma nemažai lengvatų ir specialiųjų taisyklių. Pavyzdžiui, Lietuvos Respublikos gyventojų pensinio aprūpinimo gerinimo įstatyme (galiojo nuo 1990 m. spalio 1 d. iki 1995 m. sausio 1 d.), pagal kurį iki 1995 m. sausio 1 d. buvo apskaičiuojamos pensijos nukentėjusiems asmenims, iš jų – ir politiniams kaliniams bei tremtiniams, buvo numatyta daug stažo ir pensijos dydžio apskaičiavimo lengvatų. Pagal šio įstatymo nuostatas reabilituotų piliečių arešto laikas, bausmės atlikimo įkalinimo vietose ir buvimo tremtyje laikas į stažą buvo įskaičiuojamas trigubai. Be to, laikotarpiai, prilyginami nukentėjimo laikotarpiams, buvo įskaičiuojami dvigubai. Apskaičiuojant pensijos dydį buvo imami didesni procentai nuo asmens uždarbio, nustatyti padidinti, lyginant su išeinančiais į pensiją bendrais pagrindais, minimalūs ir maksimalūs pensijų dydžiai. Tačiau pensijų reformos, įgyvendintos 1995 m. priimant Valstybinių socialinio draudimo pensijų įstatymą, tikslas buvo pereiti nuo lengvatomis grindžiamos pensinio aprūpinimo sistemos prie socialiniu draudimu, asmenų lygiateisiškumu ir solidarumu pagrįstos socialinio draudimo pensijų sistemos, kurioje visiems asmenims galiotų vienoda pensijų skaičiavimo tvarka. Būtent dėl to lengvatos iš bendros pensijų sistemos, skirtos visiems dirbantiesiems, buvo perkeltos į valstybinių pensijų ar kitų valstybės finansuojamų išmokų sistemą. Todėl Valstybinių socialinio draudimo pensijų įstatyme visiems nustačius vienodas stažo skaičiavimo taisykles, asmenims, nukentėjusiems nuo okupacijų, už nukentėjimo faktą buvo apsispręsta skirti specialias valstybines nukentėjusiųjų asmenų pensijas kaip Lietuvos įsipareigojimą bent iš dalies kompensuoti kitos valstybės padarytą žalą mūsų piliečiams.

Manytina, kad esamas teisinis reguliavimas yra pagrįstas, teisingas, proporcingas ir jį keisti netikslinga.

Seimo Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Marijos Rimkienės peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt